止戈堂
作者：朱松
朝代：宋

paragraphs: 高堂巖巖面勢尊，洞見萬井開重門。
元戎務簡玉帳靜，緩带酌客娛朝昏。
憶初餓隸起篁竹，一嘯千里來黥髠。
將軍攬鏡媚巾幗，何異搏虎驅狐豚。
只今休父八州牧，身佩重寄憂元元。
驚塵錯莫羽書密，雖有美酒誰同樽。
沈機且復長轡御，瀝懇何啻血面論。
樓船一夕飛度海，漢家上將來天閽。
狂童束手赴烈火，琱戈不污妖血痕。
坐譙飲至凱歌入，船粟往哺遺民存。
五兵包裹高閣束，止戈新榜真成言。
便當頻與方外吏，徙倚風月星河翻。
幾年牡籥飛不守，河濟逆氣腥乾坤。
知公快挽天河手，坐視黠虜方遊魂。
權輿閩越聊小試，寧復久此淹遐藩。
農桑萬里望公等，願見四海無營屯。